Miljoene rande se dwelms uit Valke se kantore gesteelArgieffoto ter illustrasie. (Foto: Steve Buissinne/Pixabay) Kokaïen met ŉ straatwaarde van R200 miljoen (541 kg) is oor die afgelope naweek uit die Valke se kantoor in Port Shepstone, KwaZulu-Natal, gesteel. Die inbrekers het ook met ŉ kluis waar bewysstukke bewaar word, gepeuter. Dit is nie duidelik of enige bewysstukke beskadig of gesteel is nie. Luidens ŉ verklaring deur die Valke het die inbraak tussen Vrydag en Maandag plaasgevind. Brig. Nomthandazo Mbambo, woordvoerder vir die Valke, sê die verdagtes het toegang tot die gebou verkry deur ŉ venster oop te dwing. ŉ Saak van diefstal word nou ondersoek. “Genl. Godfrey Lebeya, nasionale hoof van die Valke, het die adjunk- nasionale hoof, lt.genl. Tebello Mosikili, aangestel om die omstandighede rakende die diefstal te ondersoek, terwyl speur- en forensiese dienste versoek is om die saak te ondersoek.” Niemand is nog in verband met die voorval in hegtenis geneem nie.